Inligtingswet goedgekeurArgieffoto Die omstrede Wetsontwerp op die Beskerming van Inligting is Donderdagmiddag deur die parlement goedgekeur. Die voorgestelde wetsontwerp is met 189 stemme te gunste, en 74 stemme daarteen en een onthouding goedgekeur, berig EWN. Die sogenaamde geheimhoudingswet sal nou deur pres. Jacob Zuma bekragtig word. Die wetsontwerp is die afgelope drie jaar telkens verander en word deur Cecil Burgess van die ANC as ‘n “hergebore” wet beskryf. Burgess was aan die hoof van die ad hoc-komitee wat probleme met die wetsontwerp ondersoek het. Teenstanders voer aan dat die wet, selfs in sy huidige formaat, ongrondwetlik is. Talle groepe het onderneem om die wetsontwerp voor die hof te daag. ‘n Beroep word op Zuma gedoen om die wetsontwerp na die grondwetlike hof te verwys. Siyabonga Cwele, minister van staatsekuriteit, het Donderdag aan lede van die parlement (LPs) gesê die wetsontwerp is noemenswaardig verander. “Ons is vol vertroue dat die wetsontwerp die besware van ons mense aanspreek,” het Cwele gesê.